नेपालको पूर्वाञ्चल विकास क्षेत्रअन्तर्गत पहाडी प्रदेशमा अवस्थित ओखलढुङ्गा जिल्ला सगरमाथा अञ्चलका ६ जिल्लाहरुमध्येको एक मध्यपहाडी जिल्ला हो । पश्चिममा लिखु नदी, दक्षिणमा सुनकोशी नदी, पूर्वमा दुधकोशी नदी र उत्तरमा अग्ला पहाडले यो जिल्ला घेरिएको छ । समुद्री सतहबाट ३९० मिटरदेखि ३,६२७ मिटरसम्मको भूखण्ड रहेको यस जिल्लाको क्षेत्रफल १,०७४ वर्ग किलोमिटर छ । राष्ट्रिय जनगणना २०६८ अनुसार ६८,६८७ पुरुष र ७९,२९७ महिला गरी कुल १,४७,९८४ जनसङ्ख्या रहेको छ भने महिला ५६.०, पुरुष ७४.३२ गरी कुल ६४.४२ प्रतिशत साक्षर छन् । सामाजिक, आर्थिक, साँस्कृतिक एवम् भौगोलिक विविधता यस जिल्लाका प्रमुख विशेषता हुन् ।
